Virallinen lehti nro C 158 , 25/05/1998 s. 0117



KIRJALLINEN KYSYMYS E-3453/97 komissiolle esittäjä(t): Fernando Fernández Martín (PPE) (31. lokakuuta 1997) Aihe: Tuholaismyrkkyjen käyttö banaaninviljelyssä Monesta eri lähteestä saatujen tietojen mukaan banaaninviljelyssä käytetään joissakin espanjankielisen Amerikan maissa todistettavasti useita kemiallisia yhdisteitä, lannoitteita ja tuholaismyrkkyjä, varsinkin hyttysmyrkkyjä. Jotkut näistä aineista ovat luotettavien lähteiden mukaan terveydelle haitallisia, sekä banaaninviljelykseen osallistuville, eli maataloustyöntekijöille, että kuluttajille. On todistettu, että jotkut näistä hyttysmyrkyistä kuten ¨nemagon¨ aiheuttavat sairauksia ja muita sivuvaikutuksia. Arvioidaan, että yli 6 000 maatalouden työntekijää kärsii tämän aineen käytöstä johtuvasta hedelmättömyydestä. Jotkut heistä ovat saaneet heidät työllistäneiltä banaaniyhtiöiltä korvauksia ja monet muut ovat vieneet oikeuteen vaatimuksensa sekä joissakin tuottajamaissa että Yhdysvalloissa. Onko komissiolla mielipidettä tästä ihmisten terveyteen vaikuttavasta vaikeasta ongelmasta? Mitä toimenpiteitä se on hyväksynyt tai aikoo hyväksyä varmistaakseen, että Euroopassa syötävät joistakin espanjankielisen Amerikan maista tuodut banaanit ovat vaarattomia kuluttajien terveydelle? Komission jäsenen Franz Fischlerin komission puolesta antama vastaus (19. joulukuuta 1997) Komissiolle tähän mennessä toimitetuista tiedoista ilmenee, että aldikarbi on tärkein banaaninviljelysten sukkulamatojen torjunta-aine, jota käytetään Latinalaisen Amerikan maiden lisäksi myös kaikissa muissa banaanintuottajamaissa. Kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY ((EYVL L 230, 19.8.1991. )) mukaisesti laaditussa työohjelmassa todetaan, että on luotava yhteisön järjestelmä kasvinsuojeluaineina käytettävien tehoaineiden arviointia varten. Kyseisen direktiivin 5 artiklan 1 kohdan a ja b alakohdan mukaan tehoaineen sisällyttäminen direktiivin liitteessä olevaan luetteloon edellyttää, että kyseisellä tehoaineella ei ole kohtuuttomia haitallisia vaikutuksia ihmisten tai eläinten terveyteen tai ympäristöön. Komissiota arvioi lisäksi riskejä, joita yhteisön kuluttajille aiheutuu yhteisön ulkopuolisista maista tuotavista tehoaineilla käsitellyistä tuotteista. Tehoaineiden käytön haittavaikutukset ympäristöön ja yhteisön ulkopuolisissa maissa toimiviin eivät kuitenkaan kuulu direktiivin 91/414/ETY soveltamisalaan, vaan niiden sääntely on annettu viejäjäsenvaltioiden viranomaisten tehtäväksi. Kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä 11 päivänä joulukuuta 1992 annetussa komission asetuksessa (ETY) 3600/92 ((EYVL L 366, 15.12.1992. )) julkaistiin ensimmäinen luettelo tehoaineista, jotka yhteisön on arvioitava neuvoston direktiivin 91/414/ETY säännösten mukaisesti. Aldikarbi oli yksi tässä ensimmäisessä luettelossa mainituista tehoaineista. Aldikarbia koskevat tekniset ja tieteelliset tutkimukset ovat edenneet jo loppusuoralle ja ne saadaan todennäköisesti päätökseen seuraavien kuukausien aikana. Komissio esittää tuolloin aldikarbia koskevan toimenpide-ehdotuksen ja aloittaa muut kuluttajien terveyden suojelemisen edellyttämät toimenpiteet. Komissio on joka tapauksessa sitoutunut vahvistamaan 1 päivään kesäkuuta 2000 mennessä yhteisön torjunta-ainejäämien enimmäismäärät banaaninviljelyssä käytettävän aldicarbin osalta, kuten torjunta-ainejäämien enimmäismäärien vahvistamisesta tietyille kasvikunnasta peräisin oleville tuotteille, mukaan lukien hedelmät ja vihannekset, annetun direktiivin 90/642/ETY liitteen I ja II muuttamisesta sekä ensimmäisen enimmäismääriä koskevan luettelon laatimisesta 17 päivänä heinäkuuta 1995 annetussa neuvoston direktiivissä 95/38/EY ((EYVL L 197, 22.8.1995. )) säädetään. Komissio aloittaa kuitenkin nämä toimenpiteet jo ennen tätä määräaikaa, jos se katsoo ne direktiivin 91/414/ETY mukaisen arvioinnin perusteella aiheelliseksi. Yhteisön ulkopuolisille maille ilmoitetaan kaikista päätöksistä, jotka koskevat torjunta-aineiden kieltämistä tai niiden käytön ankaraa rajoittamista yhteisössä. Tämä velvollisuus perustuu tiettyjen vaarallisten kemikaalien viennistä ja tuonnista annetussa neuvoston asetuksessa (ETY) 2455/92 ((EYVL L 251, 29.8.1992. )) säädettyyn järjestelmään. Banaanien sallittujen torjunta-ainejäämien enimmäismäärien tiukentamisesta on terveys- ja kasvinsuojelutoimia koskevan sopimuksen mukaan ilmoitettava Maailman kauppajärjestölle (WTO), jos kyseinen toimenpide aiheuttaa muutoksia banaanien tuontiin liittyviin terveyttä koskeviin vaatimuksiin.